Tamil-sagen mest markant

Professor emeritus i statskundskab Jørgen Grønnegård Christensen peger mange år tilbage i tiden, når han skal sætte ord på den undersøgelse af en problemsag, der har haft størst betydning.

- Den mest markante tør jeg godt udpege. Det var dommerundersøgelsen af Tamil-sagen. Vi fik for første gang siden 1910 en rigsretssag, og Erik Ninn-Hansen blev stillet for Rigsretten og fundet skyldig, siger han.

Erik Ninn-Hansen var konservativ justitsminister i Poul Schlüters regering fra 1982, indtil han i januar 1989 blev Folketingets formand. Han måtte dog trække sig fra posten samme år på grund af kritik af hans administration af Udlændingeloven i Tamil-sagen.

Læs også : GRAFIK Her er hovedvidnerne i Tibet-kommissionen

Det blev besluttet at lave en dommerundersøgelse af sagen. Det var inden vedtagelsen af loven om undersøgelseskommissioner, som siden 1999 har fastlagt rammerne for sådanne undersøgelser.

Da undersøgelsen blev fremlagt i 1993, rejste Folketinget en rigsretssag mod Ninn-Hansen for at have administreret i strid med Udlændingeloven.

I juni 1995 blev Erik Ninn-Hansen idømt fire måneders betinget fængsel.

Det var første rigsretssag siden 1910, og der har ingen været siden.

Undersøgelsen af Tamil-sagen dannede grundlag for, at politikerne vedtog loven om undersøgelseskommissioner, der trådte i kraft i 1999.